L’Udin al zuie, al scombat, al sufrìs e al vinç. La trasfierte a Turin e va inte maniere miôr pe scuadre di balon furlane, no dome pal risultât finâl ma ancje pe maniere che si à compuartade dilunc vie di dute la partide: cun grinte, cun snait e cun atenzion.
Toro e Udin a zuin une partide biele e plene di emozions. I blancs e neris a segnin cualchi minût prime dal interval, dopo jessi stâts pericolôs in plui ocasions e dopo vê resistût ai atacs dai parons di cjase. I granatas a provin a dreçâ la partide tal secont timp, ma l’Udin nol mole e ancje cuant che si cjate in inferioritât numeriche al ten bot e al difint i trê ponts di puartâ a cjase.
La partide dal Olimpico e viôt une denant di chê altre dôs scuadris che vie pe setemane a vevin zuiât e pierdût l’otâf di finâl di Cope Italie e che tes ultimis partidis di campionât a vevin palesât plui di cualchi probleme, a tacâ de mancjance di risultâts.
Des dôs e je propit chê furlane la formazion che e mostre di vê plui numars: in atac e je la cubie Di Natale-Perica; daûr di lôr Bruno Fernandes al fâs moviment e al manten i riforniments; te linie mediane Lodi al governe la manovre, Widmer e Edinilson a sburtin su lis corsiis laterâls e Badu al recupare balons e si fâs viodi ancje indenant; Karnezis tra i pâi al è une sigurece e denant di lui a stan in vuaite Felipe, Wague e Danilo. Il Toro al somee plui flap e plen di pôre, ancjemò traumatizât par vie dai cuatri patafs che al à cjapât tal derby di Cope Italie.
I blancs e neris a son svelts e concrets. Si difindin cun atenzion e a imbastissin azions ofensivis che a metin in dificoltât i aversaris. Lu fasin sul imprin cun Di Natale, che al scjalde lis mans di Padelli, e dopo vê neutralizât cun Karnezis une biele conclusion di Bellotti a tornin a fracâ il pedâl dal aceleradôr par cirî la strade dal gol.
La marcadure e rive al minût 41 cun Perica, che al ven servît benon di Lodi, al profite di un mieç pastroç tra Molinaro e Moretti e al cjate il tîr just, dopo vê za straçât cualchi minût prime une altre ocasion.
Sierât il prin timp in vantaç, l’Udin di une bande al tire sù une muraie difensive par mantignî il vantaç e di chê altre al prove a viodi se al rive a segnâ il secont. La reazion dal Toro, vuidade di Quagliarella e di Bellotti, no prodûs masse ocasions, nancje cuant che l’Udin al reste in dîs pe espulsion di Wague. Cuntun om di mancul – e cun Piris al puest di Di Natale e cun Adnan al puest di Edenilson – l’Udin al resist e viers la fin si svicine fintremai al secont gol, ancjemò cun Perica, che te partide di Turin al scuen contentâsi dome di vê segnât il so prin gol dal campionât e no ancje di vê fat il bis.
Pal Udin la prestazion e i risultât che a coventavin par cjapâ ossigjen, pal Turin ancjemò marum e avilizion.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn